春夏之交鳴鳥百族惟布穀聲最悲急動人戲作十韵
作者：陸游
朝代：宋

paragraphs: 春風捨人去，陸子嘆以驚。
欲挽春使回，無奈布穀聲。
春亦何負汝，旦暮聲不停。
或謂布穀者，一氣感使鳴。
春老自當去，微禽彼何情。
上天運四時，斗柄亦崢嶸。
奈何獨私春，欲使久不傾。
南風吹眾綠，一掃紫與赬。
此時豈不佳，乃爾懷不平。
勿作兒女態，起視東郊耕。